<https://spravy.rtvs.sk/2024/10/gruzinska-prezidentka-sa-postavila-za-lgbt-ludi-odmietla-podpisat-kontroverzne-zakony-obmedzujuce-ich-prava/#article>
<http://schema.org/articleBody>
"Gruzínska prezidentka Salome Zurabišviliová odmietla podpísať kontroverzný balík zákonov, ktorý podľa ľudskoprávnych organizácií a EÚ obmedzí práva LGBT+ ľudí, píše TASR na základe správy agentúry AFP.\n\n\n\n\"Prezidentka Zurabišviliová odmietla podpísať zákon a vrátila ho parlamentu bez toho, aby ho vetovala,\" uviedla v stredu (2. 10.) prezidentkina hovorkyňa. Očakáva sa, že zákon namiesto nej podpíše predseda parlamentu Šalva Papuašvili.\n\n\n\n\n\nKontroverzný balík zákonov\n\n\n\nGruzínsky parlament v polovici septembra schválil balík zákonov o \"rodinných hodnotách a ochrane maloletých\", ktorý do veľkej miery obmedzí práva LGBT+ ľudí.\n\n\n\nLegislatíva umožní úradom zakazovať tzv. pochody hrdosti sexuálnych menšín či verejné vyvesovanie dúhovej vlajky a tiež umožní uplatňovať cenzúru určitých filmov a kníh. Balík zákonov zakazuje aj \"propagáciu\" vzťahov medzi osobami rovnakého pohlavia či chirurgické zákroky na zmenu pohlavia. \n\n\n\nUpevňuje tiež ustanovenie gruzínskej ústavy, ktorým sa zakazujú manželstvá osôb rovnakého pohlavia.\n\n\n\nMôže vás zaujímaťStovky ľudí vyšli v Košiciach do ulíc na podporu LGBT+ menšiny\n\n\n\nLegislatívu navrhla vládnuca strana Gruzínsky sen. Jej lídri ho označujú za potrebný na ochranu tradičných morálnych hodnôt v krajine. Má v nej veľký vplyv tamojšia hlboko konzervatívna pravoslávna cirkev.\n\n\n\nAktivisti tvrdia, že za prijatím legislatívy je aj snaha vlády posilniť si pred nadchádzajúcimi parlamentnými voľbami naplánovanými na 26. októbra podporu konzervatívnych voličov.\n\n\n\nPráva sexuálnych menšín sú v Gruzínsku všeobecne citlivou témou. Pritom aj z prieskumov verejnej mienky vyplýva všeobecný nesúhlas tamojšej spoločnosti so vzťahmi osôb rovnakého pohlavia. Prejavuje sa napríklad aj fyzickými útokmi konzervatívnych demonštrantov na účastníkov každoročného dúhového pochodu v Tbilisi."
<https://spravy.rtvs.sk/2024/10/gruzinska-prezidentka-sa-postavila-za-lgbt-ludi-odmietla-podpisat-kontroverzne-zakony-obmedzujuce-ich-prava/>